作者:無名氏
標題:寶鼎現
內容:天高良月。瑞靄蔥倩，綺霞粲浩。望寶閣、奎躔交絢，秀毓文星正佳節。九萬里俱在下，禮樂三千剴切。扶興運、魁星標瑞，曾補赭黃袞闕。盎盎一道棠陰芾，宜福星、臨照南國。歲屢稔，月沉夜柝，父老歡謠齊喜溢。慶袞袞、羅庭前蘭玉，好是香連夜月。十萬戶深深祝，願此壽星南極。自是天上神仙，寬宸顧、實勞耆德。輒使星入覲，又報日邊訊息。天為遣、梅花催雪。惟有春知得。要待列、金鼎和羹，兩兩臺星齊色。